《归沛县道中晚泊留侯城》
唐代·刘长卿

访古此城下，子房安在哉。白云去不反，危堞空崔嵬。

伊昔楚汉时，颇闻经济才。运筹风尘下，能使天地开。

蔓草日已积，长松日已摧。功名满青史，祠庙唯苍苔。

百里暮程远，孤舟川上回。进帆东风便，转岸前山来。

楚水澹相引，沙鸥闲不猜。扣舷从此去，延首仍裴回。

作者简介：刘长(zhǎng)卿(709—789)，字文房，汉族，宣城（今属安徽）人，唐代诗人。后迁居洛阳，河间（今属河北）为其郡望。唐玄宗天宝年间进士。肃宗至德中官监察御史，苏州长洲县尉，代宗大历中任转运使判官，知淮西、鄂岳转运留后，又被诬再贬睦州司马。因刚而犯上，两度迁谪。德宗建中年间，官终随州刺史，世称刘随州。